कभिडनि गिख्रंथाव थासारिखौ नोजोर होनानै थांनाय बोसोरनैयाव गुबुन हारिमयारि दिन्थिनायफोरजों लोगोसे बर’ सावथुनफोरा बन्द जानानै थानो गोनां जादोंमोन । बिदिनो बर’ सावथुनफोरा बन्द जानानै थानो गोनां जानायाव बिजों लोबबा थानाय देंखोगिरि, दामग्रा-देग्रा आरो महरगिरिफोरा गोबां जारलायाव गोग्लैनो गोनां जादों। बर’ सावथुन लोगोसे हारिमु मुलुगाव लोबबा गोनां सुबुंफोरनि माखासेफोरा जिउ खांनांगौनि थाखाय गुबुन लामा नागिरनो गोनां जादोंमोन। दा मोजां मोननाय बाथ्राया बेनोदि बे बोसोराव हादरसा सोरखारा थियेटार, सावथुनफोरखौ कभिडनि नेम-खान्थिफोर मानि होनानै रायजोफोरनि गेजेराव फिन दिन्थिनो हानायनि सुबिदा खालामनानै होबाय। सोरखारनि बे बाखनायथाव थिरांथायाव हारिमु मोजां मोनग्रा सुबुंफोरखौ गोजोननाय नुनो मोनदों । सिगांनि बादिनो फिन बर’ सावथुन मुलुगाव माखासे सुबुंफोरखौ फाव खालामनायाव ओंखारनो गोसो जानायखौ नुनो मोननाय जादों। गोबां जिरायहाबनायनि उनाव बर’ सावथुन मुलुगाव लोबबा थानाय सुबुंफोरखौ मोनसे मिजिंगनि सावगारि नुनो मोननाय जादों। बर’ सावथुनफोरनि मैखोम फोथारानो जाबाय दुर्गा फुजा आरो लोखि फुजायानो । जुदि मानिबा थाखाय बर’ सावथुनफोरखौ नायनो सुबिदा मोनाब्ला, माबा आद्रा थानाय बादि मोनलायो खायसे बर’ सुबुंफोरा। बिनिखायनो सुबिदा मोनोब्ला रावबो बर’ सुबुङा बर’ सावथुनखौ नायाबालानो थाथारा। बिदिनो बर’ सावथुनफोरखौ मोनसे गोजौ लामाथिं लांनो नाजानायबो नुनो मोनसै। बे दुर्गा फुजानि समाव गोबां बर’ सावथुनफोरखौ दिन्थिस्लाबनो हायाखै।